Хафез
В съюз със своята съдба…

Превод от персийски (фарси): Йордан Милев, 1969

chitanka.info

В съюз със своята съдба — и повече не трябва.

Повей, ширазки скъп ветрец — и повече не трябва!

Дервиш, навеки остани сред огъня сърдечен.

Ти имаш тих килиен кът — и повече не трябва!

При виночерпеца иди, тъй както при светиня:

скръбта ти той ще изцери — и повече не трябва!

На място почетно и пак — в ръката с пълна чаша:

така ще станеш най-богат — и повече не трябва!

Потир с багреновидна кръв и блян луноподобен —

без дар е другото за нас — и повече не трябва!

Браздите на страстта горят в безплътността на мрака.

Грехът ти е, че имаш ум — и повече не трябва!

Бъди на старата любов родолюбиво верен,

далечни стъпки не търси — и повече не трябва!

Не вярвай в думите край теб, когато те ласкаят:

съдник да ти е само бог — и повече не трябва!

Хафез, не искаш нищо ти: в нощта молитва страстна

и сладък утринен урок — и повече не трябва!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.